DA Den Europæiske Unions Tidende L 276/60

RÅDETS AFGØRELSE (EU) 2015/1889

af 8. oktober 2015

om opløsningen af Europols pensionskasse

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets retsakt af 3. december 1998 om vedtagelse af vedtægten for Europols personale (1) (»Europols personalevedtægt«), særlig artikel 37, stk. 3, i bilag 6,

under henvisning til Rådets retsakt af 12. marts 1999 om vedtagelse af bestemmelserne for Europols pensionskasse, særlig artikel 13,

under henvisning til forslag fra Europols Styrelsesråd efter høring af bestyrelsen for Europols pensionskasse (»pensionskassen«), og

ud fra følgende betragtninger:

(1) Rådets afgørelse 2009/371/RIA af 6. april 2009 om oprettelse af Den Europæiske Politienhed (Europol) (2) (»Europolafgørelsen«) erstatter fra dens anvendelsesdato, nemlig den 1. januar 2010, Rådets retsakt af 26. juli 1995 om udarbejdelse af en konvention på grundlag af artikel K.3 i traktaten om Den Europæiske Union om oprettelse af en europæisk politienhed (»Europolkonventionen«) (3).

(2) Ifølge Europolafgørelsen ophæves alle bestemmelser om gennemførelse af Europolkonventionen med virkning fra den 1. januar 2010, medmindre andet er fastsat i Europolafgørelsen.

(3) Ifølge artikel 57, stk. 5, i Europolafgørelsen finder Europols personalevedtægt og andre relevante instrumenter endvidere fortsat anvendelse på medlemmer af personalet, der ikke er ansat i overensstemmelse med vedtægten for tjenestemænd i Den Europæiske Union og ansættelsesvilkårene for de øvrige ansatte i Unionen, som fastlagt i Rådets forordning (EØF, Euratom, EKSF) nr. 259/68 (4) (»personalevedtægten«).

(4) Europolafgørelsen fastsætter også, at personalevedtægten gælder for direktøren, vicedirektørerne og personale i Europol, der ansættes efter den 1. januar 2010.

(5) Ifølge Europolafgørelsen vil alle ansættelseskontrakter, der er indgået af Europol som oprettet ved Europolkonventionen, og som var i kraft den 1. januar 2010, endvidere blive opfyldt, indtil de udløber, og de kan ikke forlænges på grundlag af Europols personalevedtægt efter anvendelsesdatoen for Europolafgørelsen.

(6) Europolafgørelsen fastslår også, at medlemmer af personalet med ansættelseskontrakt, som er i kraft pr. 1. januar 2010, skal få mulighed for at indgå en kontrakt som midlertidigt ansat eller som kontraktansat i henhold til ansættelsesvilkårene for de øvrige ansatte i Den Europæiske Union. De fleste ansatte har benyttet sig af denne mulighed.

(7) Følgelig er antallet af medlemmer af personalet, som fortsat er ansat i henhold til Europols personalevedtægt, og dermed deres bidrag til Europols pensionskasse i henhold til artikel 37, stk. 1, i bilag 6 til Europols personalevedtægt, faldet støt siden januar 2010. Bidragene ophørte endeligt, da den sidste ansættelseskontrakt, der er omfattet af Europols personalevedtægt, udløb den 31. december 2014.

(8) Pensionskassen har til dato allerede udbetalt størstedelen af de pensionsydelser og udtrædelsespenge, som er blevet tildelt dens deltagere på grundlag af Europols personalevedtægt. De resterende pensionsforpligtelser er udelukkende begrænset til den månedlige udbetaling af ydelser til en meget begrænset og stadigt faldende antal pensionister og tidligere ansatte eller til betaling af udtrædelsespenge til dem.

(9) Pensionskassens forpligtelser ophører tidligere end forudset på det tidspunkt, hvor pensionskassen blev oprettet, og kan bestemmes ved hjælp af aktuarmæssig ekspertise.

(10) De aktiver, som for øjeblikket er disponible i pensionskassen, overstiger den kapital, som skal anvendes til at opfylde pensionskassens forpligtelser.

(11) Europols pensionskasse blev oprettet i henhold til artikel 37, stk. 1, i bilag 6 til Europols personalevedtægt med det primære formål at forvalte pensionsbidragene fra Europol og deltagerne i pensionskassen samt at udbetale pensionsydelser eller udtrædelsespenge til deltagerne i pensionskassen på grundlag af Europols personalevedtægt. Pensionskassen har opfyldt sit formål som en uafhængig midlertidig pensionskasse.

(12) I betragtning af pensionskassens nedsatte aktivitet og dens nuværende økonomiske situation bør de nuværende administrative ordninger for pensionskassen forenkles ved at tilpasse den måde, hvorpå ydelser fra pensionsordningen i Europols personalevedtægt finansieres og udbetales.

(13) Følgelig bør pensionskassen opløses og den resterende virksomhed overdrages til Europol, som bør gøres ansvarlig for at foretage udbetalinger af ydelserne i henhold til pensionsordningen i Europols personalevedtægt.

(14) Pensionskassens aktiver bør overføres til Europol, i det omfang de er nødvendige til opfyldelse af de overdragede forpligtelser. De midler, som pensionskassen overfører til Europol med henblik på udbetalinger af ydelser i henhold til pensionsordningen i Europols personalevedtægt, skal øremærkes til dette formål.

(15) Det tilkommer Rådet at fastsætte regler om afvikling af eventuelle resterende aktiver i pensionskassen, som skal anvendes til det formål, som er mest i overensstemmelse med pensionskassens formål.

(16) Det generelle formål med pensionskassen var at give Europols ansatte og deres begunstigede en regelmæssig indtægtskilde ved pensionering og samtidig begrænse udgifterne til personalets pensioner for medlemsstaternes budget. Følgelig er omfordelingen af eventuelle resterende aktiver i pensionskassen til dens oprindelige bidragydere det formål, som er mest i overensstemmelse med pensionskassens formål.

(17) Efter høring af bestyrelsen for Europols pensionskasse nåede Europols Styrelsesråd med enstemmighed til enighed om at foreslå Rådet at opløse pensionskassen og omfordele den almindelige reserve til hver bidragyder i forhold til deres bidrag i overensstemmelse med artikel 13 i bestemmelserne for Europols pensionskasse —

VEDTAGET DENNE AFGØRELSE:

Artikel 1

Opløsning af Europols pensionskasse og overførsel af aktiviteter

Den uafhængige pensionskasse, som blev oprettet ved Rådets retsakt af 12. marts 1999 om vedtagelse af bestemmelserne for Europols pensionskasse i henhold til artikel 37 i bilag 6 til Europols personalevedtægt, opløses herved.

Pensionskassens resterende aktiviteter overføres automatisk til Europol den 1. januar 2016.

Artikel 2

Retssuccession

Europol er retssuccessor for pensionskassen, for så vidt angår alle aftaler, som den har indgået, alle forpligtelser, der påhviler den, al ejendom, som den har erhvervet, og dens krav over for tredjemand.

Denne afgørelse berører ikke retskraften af aftaler indgået af pensionskassen.

Artikel 3

Foranstaltninger til forberedelse af overførslen

Aktiver, som er investeret af pensionskassen, afvikles og indsættes på en bankkonto i pensionskassens navn inden den dato, fra hvilken denne beslutning finder anvendelse.

Efter høring af en uafhængig og anerkendt aktuar udarbejder pensionskassens bestyrelse en rapport, som viser pensionskassens afsluttende situation med hensyn til aktiver og passiver (»afslutningsrapporten«). Afslutningsrapporten skal indeholde en detaljeret aktuarmæssig vurdering af de pensionsforpligtelser, som overføres til Europol, ud fra de parametre, som følger af bestemmelserne i Europols personalevedtægt, og ud fra arten af de resterende pensionsforpligtelser samt de aktuarmæssige forudsætninger, som er anført i bilaget til denne afgørelse. Afslutningsrapporten skal indeholde de finansielle bestemmelser, som er nødvendige for at opfylde disse forpligtelser, under behørig hensyntagen til den fejlmargen, som størrelsen på den pågældende population medfører.

Afslutningsrapporten fremsendes til Europols Styrelsesråd og revideres af Den Europæiske Revisionsret i overensstemmelse med Europolafgørelsens artikel 43 og artikel 58, stk. 2, litra a).

Artikel 4

Fordeling af pensionskassens aktiver

1. En andel af pensionskassens aktiver svarende til det beløb, som er nødvendigt til at dække de pensionsforpligtelser, der overføres til Europol, som godkendt af Europols Styrelsesråd på grundlag af rapporten over den afsluttende situation, overføres til Europol. Disse aktiver øremærkes til udbetaling af pensionsydelser i henhold til artikel 5.

2. Når alle pensionsforpligtelser er indfriet, indgår resten af andelen af de aktiver, der er fastlagt i stk. 1, i Europols budget som andre indtægter.

3. Forskellen mellem pensionskassens samlede aktiver og det i stk. 1 omhandlede beløb fordeles på følgende måde:

a) to tredjedele af denne forskel betales tilbage til Europol. Europol fastsætter, hvilken andel af dette beløb der skal anses for: i) at udgøre resten af overskuddene på budgetter godkendt på basis af artikel 35, stk. 5, i Europolkonventionen, som skal betales tilbage til medlemsstaterne i henhold til de principper, som Europolafgørelsens artikel 58, stk. 5, bygger på, ii) at udgøre resten af de tilskud, som Europol modtog fra Den Europæiske Unions almindelige budget i henhold til Europolafgørelsens artikel 42

b) en tredjedel af denne forskel overføres til Europol og øremærkes med henblik på at blive fordelt til pensionskassens tidligere aktive deltagere eller, såfremt deltagerne er afgået ved døden, til deres legale arvinger i forhold til det samlede bidrag, som de hver især har indbetalt til pensionskassen i det tidsrum, de var ansat i henhold til Europols personalevedtægt. Hvis de ikke har været ansat i Europol, sender personer, som eventuelt er berettiget til en betaling i henhold til dette litra, Europol deres kontaktoplysninger, bevis på identitet og eventuelt bevis på status som arving senest to år efter offentliggørelsen af denne afgørelse i Den Europæiske Unions Tidende. Europol har hverken pligt til aktivt at opsøge pensionskassens tidligere aktive deltagere, hvis de kontaktoplysninger, som er oplyst til Europol, ikke længere er gyldige, eller pligt til aktivt at opsøge arvingerne til afdøde tidligere aktive deltagere. Europols udgifter til fordelingen betales ved hjælp af det i stk. 1 fastsatte beløb. Den resterende andel af denne del af aktiverne, efter at de identificerede begunstigede har modtaget udbetaling, indgår som andre indtægter i Europols budget.

Artikel 5

Udbetaling af pensionsydelser på grundlag af Europols personalevedtægt

Ydelser til enkeltpersoner fra de sociale sikringsordninger, jf. artikel 78 i Europols personalevedtægt, afholdes over Europols budget og udbetales af Europol fra den øremærkede indtægt, jf. artikel 4, stk. 1.

Enhver supplerende udgift i forbindelse med udbetalingen af nævnte ydelser afholdes af Europol og udbetales fra samme øremærkede indtægt.

Med undtagelse af forpligtelser, der dækkes af Europols genforsikringsordninger, dækker Europol eventuelle underskud, hvis den øremærkede indtægt, jf. artikel 4, stk. 1, ikke er tilstrækkelig til at opfylde pensionskassens forpligtelser.

Artikel 6

Bestyrelsen for Europols pensionskasse

Medlemmerne af pensionskassens bestyrelse beholder deres hverv, indtil bestyrelsen har godkendt den sidste årsberetning, og afslutningsrapporten er blevet revideret af Den Europæiske Revisionsret.

Når medlemmerne af pensionskassens bestyrelse har afsluttet deres hverv, er deres ansvar begrænset til tilfælde af grov uagtsomhed og alvorlige forseelser i udførelsen af deres opgaver, mens de stadig varetog deres hverv.

Artikel 7

Ikrafttræden

Denne afgørelse træder i kraft dagen efter vedtagelsen.

Den anvendes fra den 1. januar 2016. Artikel 3 anvendes dog fra datoen for denne afgørelses ikrafttræden.

Udfærdiget i Luxembourg, den 8. oktober 2015. På Rådets vegne J. ASSELBORN Formand

(1) EFT C 26 af 30.1.1999, s. 23.

(2) EUT L 121 af 15.5.2009, s. 37.

(3) EFT C 316 af 27.11.1995, s. 1.

(4) Rådets forordning (EØF, EURATOM, EKSF) nr. 259/68 af 29. februar 1968 om vedtægten for tjenestemænd i De europæiske Fællesskaber og om ansættelsesvilkårene for de øvrige ansatte i disse Fællesskaber samt om særlige midlertidige foranstaltninger for tjenestemænd i Kommissionen (EFT L 56 af 4.3.1968, s. 1).